



**Αθήνα, 16 Ιουλίου 2025**

**ΕΡΩΤΗΣΗ**

**Προς την Υπουργό Παιδείας, Θρησκευμάτων και Αθλητισμού**

**Θέμα: «Δύο χρόνια εμπαιγμός για το Στάδιο Ελευθερίας – Το πλήρως ανακαινισμένο “στολίδι” που μετατράπηκε σε φιάσκο»**

Το Στάδιο Ελευθερίας αποτελεί έναν από τους πιο ιστορικούς και κεντρικούς αθλητικούς χώρους της πόλης του Ηρακλείου Κρήτης, με κρίσιμο ρόλο στην ανάπτυξη του στίβου και τη στήριξη αθλητικών σωματείων και προπονητών που, δυστυχώς όμως, έχει μετατραπεί τα τελευταία χρόνια, σε πεδίο πολιτικής υποκρισίας, τεχνικής ανευθυνότητας και απουσίας λογοδοσίας.

Το πολύπαθο έργο της αναβάθμισης του Εθνικού Αθλητικού Κέντρου Ηρακλείου (ΕΑΚΗ), ανάγεται ήδη στον Οκτώβριο του 2020, οπότε και το στάδιο ανακαινίστηκε πλήρως. Ωστόσο, παρά το γεγονός ότι τότε παραδόθηκε προς χρήση, συνοδεία «πανηγυρισμών», τους επόμενους 6 μήνες, το ταρτάν άρχισε να ξεκολλά και να τρυπά, προκαλώντας τραυματισμούς σε αθλητές. Το ΕΑΚΗ, αναγνωρίζοντας τον κίνδυνο, απαγόρευσε τη χρήση του σταδίου από συλλόγους και προπονητές, ενώ τα σωματεία και οι τοπικοί φορείς ζήτησαν ολική αντικατάσταση του ταρτάν, ήδη από το Μάιο του 2021, καθώς αποδείχθηκε πως το υλικό ήταν υποδεέστερο των προδιαγραφών. Ένα χρόνο αργότερα, το Μάιο του 2022, η Διοικούσα Επιτροπή του ΕΑΚΗ, κήρυξε έκπτωτη την ανάδοχο εταιρεία ALPHA ERGOSPORT A.E., μετά από σχετική απόφαση, λόγω μη συμμόρφωσης στις υποχρεώσεις αποκατάστασης.

Έκτοτε, από το φθινόπωρο του 2024 έως σήμερα, παρά την αποδοχή των τεχνικών προβλημάτων, η ηγεσία του Υπουργείου Πολιτισμού και Αθλητισμού εξακολούθησε να προβαίνει σε επικοινωνιακού χαρακτήρα αλλεπάλληλες εξαγγελίες, για νέα μελέτη, προϋπολογισμό και δημοπράτηση του έργου, χωρίς όμως ουσιαστικό αντίκρισμα. Παρά τις διαβεβαιώσεις του κ. Βρούτση για ολοκλήρωση της δημοπράτησης μέχρι το τέλος του 2024, το Μάρτιο του 2025, εξαγγέλθηκε εκ νέου η προκήρυξη έργου ύψους 1,1 εκατ. ευρώ (εξαιτίας και αναπροσαρμογής του κόστους λόγω παρελθόντος διαστήματος από την πρώτη μελέτη) με δημοπράτηση εντός τριμήνου. Στις 28 Απριλίου 2025, η δημοπράτηση όντως αναρτήθηκε, όμως έως σήμερα 2,5 μήνες μετά, δεν υπάρχει ανάδοχος, ούτε εξέλιξη του έργου, με αποτέλεσμα ένα στάδιο-φάντασμα, σε πλήρη αδυναμία να εξυπηρετήσει τις ανάγκες του στίβου και των αθλητικών συλλόγων της πόλης.

Κατά συνέπεια:

**Επειδή**, η διαρκής αθέτηση υποσχέσεων και η ανικανότητα υλοποίησης ενός τόσο βασικού έργου, δεν μπορούν να συγκαλυφθούν με νέες εξαγγελίες,

**Επειδή,** είναι άδικο η τοπική κοινωνία να υφίσταται τις συνέπειες «πολιτικών παιχνιδιών» μεταξύ των εμπλεκομένων πολιτικών προσώπων,

**Επειδή,** οι πολίτες του Ηρακλείου και η αθλητική νεολαία απαιτούν συγκεκριμένες απαντήσεις και άμεση δράση

**Ερωτάται η αρμόδια Υπουργός:**

1. **Ποια είναι η τρέχουσα κατάσταση της διαδικασίας ανάθεσης του έργου για την αποκατάσταση του ταρτάν στο Στάδιο Ελευθερίας;**
2. **Ποιος είναι ο λόγος καθυστέρησης μετά την ανάρτηση της δημοπράτησης από τον Απρίλιο του 2025 και πότε αναμένεται να αναδειχθεί ανάδοχος;**
3. **Πότε θα ξεκινήσει και πότε θα ολοκληρωθεί το έργο σύμφωνα με επίσημο και δεσμευτικό χρονοδιάγραμμα;**
4. **Υπάρχει πρόβλεψη για αποζημίωση ή επανόρθωση για τους συλλόγους και τους αθλητές που στερήθηκαν για χρόνια την πρόσβαση σε αξιοπρεπείς υποδομές;**
5. **Πώς προτίθεται η πολιτική ηγεσία του Υπουργείου να αποκαταστήσει την αξιοπιστία της πολιτείας σε σχέση με τις δεσμεύσεις της προς την αθλητική κοινότητα του Ηρακλείου, που στερήθηκε τόσα χρόνια την πρόσβαση σε αξιοπρεπείς υποδομές;**
6. **Έχει υπάρξει κάποια πρόσφατη επίσημη συνάντηση ή συνεννόηση του Υπουργείου με την Αυτοδιοίκηση για τη σημερινή κατάσταση και τις μελλοντικές ενέργειες και ποιο ήταν το αποτέλεσμα της;**

**Οι Ερωτώντες Βουλευτές**

**Μαμουλάκης Χάρης**

**Βέττα Καλλιόπη**

**Γιαννούλης Χρήστος**

**Δούρου Ειρήνη**

**Κασιμάτη Νίνα**

**Κοντότολη Μαρίνα**

**Μεϊκόπουλος Αλέξανδρος**

**Μπάρκας Κωνσταντίνος**

**Πολάκης Παύλος**

**Τσαπανίδου Πόπη**

**Ψυχογιός Γεώργιος**